കനത്ത മഴ തുടരുന്നു കൂട്ടിക്കലില് വീണ്ടും ഉരുള് പൊട്ടി 7 പേരെ കാണാതായി, 3 വീടുകള് ഒലിച്ചു പോയി കോട്ടയം: ജില്ലയില് കനത്ത മഴ തുടരുന്നു. കൂട്ടിക്കലില് വീണ്ടും ഉരുള് പൊട്ടി 7 പേരെ കാണാതായി. കൂട്ടിക്കല് വില്ലേജ് പ്ലാപ്പള്ളി ഭാഗത്താണ് ഉരുള്പൊട്ടല് ഉണ്ടായി മൂന്ന് വീടുകള് ഒലിച്ചുപോയതെന്നാണ് റിപ്പോര്ട്ട്. ഉരുള്പൊട്ടലിനെ തുടര്ന്നു വെള്ളത്തിനടിയിലായ കൂട്ടിക്കലടക്കം കിഴക്കന് മേഖലയിലെ രക്ഷാപ്രവര്ത്തനത്തിന് സൈന്യത്തിന്റെ സഹായം തേടിയതായി ജില്ലാ കലക്ടര് അറിയിച്ചു. ഒറ്റപ്പെട്ട സ്ഥലങ്ങളില്നിന്ന് ആളുകളെ മാറ്റുന്നതിന് എയര് ലിഫ്റ്റിങ്ങിനാണ് സഹായം തേടിയത്. മണിമലയാറ്റിലും മീനച്ചിലാറ്റിലും ജലനിരപ്പ് ക്രമാതീതമായി ഉയരുകയാണ്. മുണ്ടക്കയം ഇളംകാട് വാഗമണ് റോഡില് ഉരുള്പൊട്ടി. കൊടുങ്ങ ഭാഗത്തും വനത്തില് ചെറിയ ഉരുള്പൊട്ടലുകള് ഉണ്ടായിട്ടുണ്ട്. പ്രധാന റോഡുകളിലും ഇട റോഡുകളിലും വെള്ളം കയറുന്നു. തോടുകള് കരകവിഞ്ഞതിനെ തുടര്ന്ന് പറമ്ബുകളിലും വെള്ളം കയറുകയാണ്. മുണ്ടക്കയംഎരുമേലി റോഡില് ഗതാഗതം നിരോധിച്ചു. ഇളംകാട് ഉരുള് പൊട്ടിയതാണ് വെള്ളപ്പൊക്കത്തിനു കാരണം. പൊന്തന്പുഴ രാമനായി ഭാഗത്ത് തോട്ടില്നിന്നു വെള്ളം കയറിയതിനെ തുടര്ന്ന് ആറു കുടുംബങ്ങളെ തൊട്ടടുത്ത വീടുകളിലേക്ക് മാറ്റി പാര്പ്പിച്ചു.